„Žiaden členský štát by nemal byť postavený pred voľbu reagovať na krízu alebo investovať do ľudí. Preto nástroj Next Generation EU zvyšuje financovanie […] podpory zamestnanosti mladých ľudí. Zaručí, že ľudia získajú zručnosti, odbornú prípravu a vzdelanie, ktoré potrebujú na to, aby sa prispôsobili tomuto rýchlo sa meniacemu svet.“

Ursula von der Leyenová, predsedníčka Európskej komisie

1.Úvod: Investície do ďalšej generácie

Vychádzajúc z usmernení Európskeho piliera sociálnych práv Komisia hneď na začiatku svojho mandátu predložila svoj program pre sociálnu Európu, v ktorého centre pozornosti stoja ľudia. Odvtedy sa Komisia prioritne snaží pomáhať mladým ľuďom, čím napĺňa svoj prísľub. Posilňuje vzdelávanie a odbornú prípravu, podporuje zamestnanosť mladých ľudí, zabezpečuje spravodlivé pracovné podmienky a zlepšuje prístup k sociálnej ochrane pre všetkých, pretože mladí ľudia sú našou ďalšou generáciou a zaslúžia si dostať všetky príležitosti, aby mohli v plnej miere rozvinúť svoj potenciál na formovanie budúcnosti nášho kontinentu.

Pandémia COVID-19 zvýraznila potrebu pokračovať týmto smerom a urýchliť kroky. Pandémia spôsobila predovšetkým zdravotnú krízu, ale v konečnom dôsledku uvrhla EÚ do hlbokej recesie . Rastúci počet žiadostí o podporu v nezamestnanosti je predzvesťou nových výziev. Počet nezamestnaných stúpne vo všetkých vekových skupinách, mladí ľudia sú však už teraz zasiahnutí neúmerne . Od vypuknutia krízy prišla o prácu viac než šestina z nich. Mnohí z nich pracovali v ťažko zasiahnutých odvetviach ako ubytovanie, stravovanie, umenie, zábava, veľkoobchod a maloobchod . Ďalší sa v súčasnosti snažia vstúpiť na trh práce, keď tieto odvetvia už nových ľudí neprijímajú.

Teraz je ten čas, keď musia členské štáty aj európske inštitúcie obrátiť pozornosť na ďalšiu generáciu. Globálna finančná a hospodárska kríza nám ukázala, že treba zareagovať čo najskôr. Prvotné signály problémov, ktoré dnes ignorujeme, môžu v priebehu niekoľkých rokov postupne prerásť do nenapraviteľných škôd. Vďaka flexibilite investičných iniciatív Komisie v reakcii na koronavírus mnohé členské štáty rýchlo zmobilizovali dočasné protikrízové opatrenia. S pomocou Európskeho sociálneho fondu (ESF) sa im darí zachovávať pracovné miesta a kompenzovať prerušenie vzdelávania a odbornej prípravy počas pandémie. Okrem toho vďaka novému európskemu nástroju dočasnej podpory na zmiernenie rizík nezamestnanosti v núdzovej situácii (SURE) bude možné poskytnúť pôžičky vo výške až 100 miliárd EUR na podporu režimov skráteného pracovného času a podobných opatrení pre samostatne zárobkovo činné osoby, ktoré zaviedli členské štáty. Na základe návrhu Komisie týkajúceho sa nástroja Next Generation EU je ďalším logickým krokom podporiť mladých ľudí pri formovaní obnovy Európy.

Toto spoločné úsilie by malo viesť k zvýšeniu počtu príležitostí pre všetkých mladých ľudí bez rozdielu. Mladí ľudia z mnohých členských štátov zažívajú už druhú hospodársku recesiu. Tí, ktorí v čase vrcholu predchádzajúcej krízy nezamestnanosti mladých ľudí oslávili 18. narodeniny, majú dnes sotva 25 rokov. Je pravdepodobné, že problémy vo väčšej miere zasiahnu diskriminované alebo zraniteľné skupiny, keďže hospodársky pokles zvyčajne vedie k prehĺbeniu nerovností. Mladí ľudia zo zraniteľných skupín, napríklad z rasových a etnických menšín, mladí ľudia so zdravotným postihnutím alebo takí, ktorí žijú vo vidieckych alebo vzdialených oblastiach, prípadne znevýhodnených mestských oblastiach, čelia pri vstupe na trh práce ďalším prekážkam. Miera zamestnanosti je napríklad u mladých ľudí so zdravotným postihnutím výrazne nižšia ako u mladých ľudí bez zdravotného postihnutia . Mladí migranti a utečenci tvoria čoraz väčšiu časť našej mládeže a čelia osobitným prekážkam a diskriminácii. Kríza vážne ovplyvnila aj mladé ženy. Aby sa zabezpečilo, že sa oslovia všetky tieto skupiny, budú potrebné aktívne a cielené politiky.

Iniciatívy predstavené v tomto oznámení prispievajú k stratégii Komisie na oživenie hospodárstva po kríze spôsobenej pandémiou ochorenia COVID-19. Zabezpečia, aby boli digitálna a zelená transformácia EÚ zakotvené v DNA našich politík zamestnanosti mladých ľudí. Zároveň slúžia na vykonávanie Európskeho piliera sociálnych práv a na podporu novej priemyselnej stratégie. Na podporu zamestnanosti mladých ľudí slúžia aj ďalšie návrhy Komisie prijaté v rovnaký deň, napríklad Európsky program v oblasti zručností pre udržateľnú konkurencieschopnosť, sociálnu spravodlivosť a odolnosť.

V tomto oznámení sa podrobne uvádza, ako návrhy odporúčaní Rady s názvom Most k pracovným miestam – posilnenie záruky pre mladých ľudí (oddiel 2) a Odborné vzdelávanie a príprava pre udržateľnú konkurencieschopnosť, sociálnu spravodlivosť a odolnosť (oddiel 3) spoločne s novým impulzom pre učňovskú prípravu (oddiel 4) prispievajú k vytváraniu zamestnanosti mladých ľudí. Okrem toho sa v oznámení prezentuje viacero doplňujúcich opatrení na dosiahnutie tohto cieľa (oddiel 5). V návrhoch Komisie týkajúcich sa nástroja Next Generation EU a budúceho rozpočtu EÚ sa navrhuje viacero možností finančnej podpory zamestnanosti mladých ľudí z prostriedkov EÚ (oddiel 6). Teraz je úlohou členských štátov, aby uprednostnili investície, keďže zamestnanosť mladých ľudí je najmä ich zodpovednosťou.





2.Most k pracovným miestam – posilnenie záruky pre mladých ľudí

V posledných rokoch Komisia podporovala členské štáty v tom, aby mladým ľuďom ponúkli odrazový mostík na vstup na trh práce. Záruka pre mladých ľudí, ktorá bola spustená v roku 2013 počas vrcholnej fázy predchádzajúcej krízy v oblasti zamestnanosti mladých ľudí, mala v mnohých členských štátoch významný transformačný efekt. Vytvorili sa príležitostí pre mladých ľudí, podporili sa štrukturálne reformy a inovácie a posilnili sa verejné služby zamestnanosti. Od jej prvého zavedenia sa viac než 24 miliónov mladých ľudí v celej EÚ dočkalo pomoci pri vstupe na trh práce.

Návrh odporúčania Rady s názvom Most k pracovným miestam – posilnenie záruky pre mladých ľudí vychádza z tejto dôležitej práce. Keďže prechod zo školy do zamestnania a udržateľné začlenenie do trhu práce trvajú dlhšie vzhľadom na meniacu sa povahu práce a potrebných zručností, rozširuje sa cieľová skupina zo všetkých nezamestnaných alebo neaktívnych ľudí vo veku do 25 rokov na ľudí vo veku do 30 rokov. Podporujú sa opatrenia na tvorbu pracovných miest a rôzne aktivačné opatrenia, ako je poradenstvo, kariérové poradenstvo či zastupovanie. Dnešný návrh posilňuje predchádzanie nezamestnanosti a neaktívnosti mladých ľudí pomocou vylepšenia systémov sledovania a včasného varovania a zvyšuje kvalitu ponúk tým, že ich prepája s nedávno vytvorenými rámcami kvality.

V návrhu sa aktívne venuje pozornosť otázke rodových, rasových a etnických stereotypov a podporuje sa rozmanitosť a inkluzívnosť, a to aj pokiaľ ide o mladých ľudí so zdravotným postihnutím. Našťastie, v prípade mnohých mladých ľudí trvá obdobie, počas ktorého nie sú zamestnaní, ani nie sú v procese vzdelávania alebo odbornej prípravy, len krátko. Ak nie sú znevýhodnení spôsobom, ktorý by ich obmedzoval na individuálnej úrovni, môžu pomerne rýchlo prekonať tieto prekážky spôsobené opatreniami na obmedzenie pohybu alebo hospodárskymi cyklami. Nemali by sme však kvôli kríze zabúdať na ľudí, ktorých je najťažšie osloviť a ktorí budú potrebovať intenzívnu a často individuálnu podporu. U niektorých mladých ľudí skutočne hrozí riziko, že dlhšie obdobie nebudú zamestnaní, ani nebudú v procese vzdelávania alebo odbornej prípravy, najmä ak patria medzi zraniteľnejšie skupiny našej spoločnosti, ktoré sa aj pri optimálnych podmienkach stretávajú s významnými prekážkami pri začleňovaní sa do trhu práce. V dnešnom návrhu sa myslí na všetkých, pričom je potrebné zabezpečiť, aby nikto nebol dlhšie ako štyri mesiace bez zamestnania, vzdelávania alebo odbornej prípravy, a to navrhnutím individualizovanejších a cielenejších prístupov. Zároveň sa tu zdôrazňuje dôležitosť partnerstva, napríklad so zamestnávateľmi, ktorí by poskytovali poradenstvo v oblasti meniacej sa povahy práce, alebo podpornými sociálnymi službami, ktoré rôznymi inými spôsobmi pomôžu znevýhodneným mladým ľuďom postaviť sa na nohy.

Dnešný návrh zároveň umožní urýchliť tak potrebnú digitálnu a zelenú transformáciu berúc do úvahy príležitosti aj neistoty, ktoré sú s tým spojené. Na tento účel slúži okrem iného hodnotenie a zlepšovanie zručností a kompetencií potrebných na nájdenie zamestnania na neustále sa meniacom trhu práce. Každý mladý človek by mal na trh práce vstupovať aspoň so základnými digitálnymi zručnosťami, pričom v návrhu sa počíta s krátkou praktickou odbornou prípravou zameranou na konkrétne potreby zručností pre mladých ľudí. Prostredníctvom rýchlokurzov, otvorených online kurzov alebo prípravných seminárov možno zlepšiť predovšetkým digitálne zručnosti mladých ľudí a zručnosti potrebné na zelenú transformáciu, ale aj podnikateľské zručnosti a zručnosti v oblasti riadenia kariéry. To je ďalej podporene Európskym programom v oblasti zručností pre udržateľnú konkurencieschopnosť, sociálnu spravodlivosť a odolnosť.

Medzi operácie s najvyššou prioritou, pre ktoré možno mobilizovať finančné prostriedky EÚ, patrí krátkodobá odborná príprava, posilnené systémy mapovania, systémy včasného varovania a možnosti sledovania (pozri oddiel 6).

Návrh poskytuje rámec pre opatrenia. Osvedčené postupy existujú po celej Európe. Zamestnanosť mladých ľudí sa stala kľúčovou prioritou rozpočtu EÚ. Teraz je čas, aby členské štáty zintenzívnili svoje úsilie, začlenili nadobudnuté poznatky a mobilizovali finančné prostriedky EÚ (oddiel 6).